(MÚSICA ELECTRÒNICA)
Hola, soc l’Anna Matamala del grup TransMedia Catalonia
de la Universitat Autònoma de Barcelona.
Us parlo des de casa, on aquests dies de confinament teletreballem.
He deixat el xandall, duc una samarreta negra,
collaret i arracades,
i hem buscat una paret blanca
perquè el vídeo quedi més o menys professional.
La presentadora: una investigadora de quaranta anys llargs,
cara rodona i ulleres,
amb ganes d’explicar un dels projectes del grup.
Jo us parlaré d’ALMA, una xarxa d’excel·lència sobre accessibilitat
en llengües minoritàries als mitjans audiovisuals.
Aquesta xarxa la lidera Josu Amezaga, de la Universitat del País Basc,
i hi participem investigadors catalans, bascos, gallecs i valencians,
de grups d’investigació com NOR o TRALIMA
de la Universitat del País Basc,
l’Immersive Interactive Media
de la Universitat Politècnica de València,
el grup GALMA de la Universitat de Vigo,
el GEA de la Universitat de Santiago,
el HIPIS de la Universitat de València,
i nosaltres mateixos, TransMedia Catalonia.
En aquesta xarxa
compartim informació sobre recerca en accessibilitat als mitjans
en llengües com el català, el basc, el gallec,
entenent globalment l’accessibilitat:
necessitem continguts accessibles si no entenem la llengua
però també si no podem accedir a l’àudio o al vídeo.
Hi participem investigadors de diversos perfils.
Hi ha traductors, enginyers, lingüistes...
amb ganes de col·laborar, difondre la nostra recerca
i estudiar com s’ofereixen els serveis d’accessibilitat
en diverses llengües de l’estat.
Una altra acció és difondre la nostra recerca
a través de MAP, la Media Accessibility Platform.
La xarxa tot just ha començat aquest any.
Vam fer un seminari a la UAB, on vam compartir les recerques,
i la intenció és fer cinc seminaris al llarg dels propers tres anys
i que d’aquesta interacció en sorgeixin futurs projectes i col·laboracions.